Túrakód: K-Koszt-k\_14 / Táv.: 22,9 / Frissítve: 2024-11-27

Túranév: Koszta-kör / Kerékpár\_23

Leírás:

Teljesítménytúránk 5 résztávból áll.
Teljesítése 6 ellenőrzőpont-igazolást igényel.

A rajt és a cél ugyanott található: Rajt-Cél *(Dózsa-ház)* / 001QR /
N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:*** */* *Rajt-Cél (Dózsa-ház) - Koszta-tanya /*A Rajt-Cél QR-kód beolvasását követően, a Kurca mentén induljunk É-i irányba *(távolodva a boltíves hídtól)* a Kiss Zsigmond utcánál található hídig. Eleinte közvetlen a víz partján, később a párhuzamosan futó úton, elhaladva kettő hídfő mellett is. Átkelve a Kiss Zsigmond utcán futó kerékpárútra, felfelé, jobbra *(K)* tekerjünk az emelkedő tetején elért Sima Ferenc utcáig. Itt balra *(É)* fordulva vezet a túra. A Szalai utcánál, ismét balra visz a nyomvonal, lefelé a folyó keleti partjára, a Dessewffy Arisztid utcába. Átkelve az ekkor már látható kerékpáros és gyalogos közlekedést szolgáló hídon *(Bali híd)* a keleti és északi szélső utcák mentén hagyjuk el a lakótelepet É-i irányba.

Kiérve a lakóházak közül, bő 500 m-es földút következik, míg elérjük az aszfalt utat, mely ismét a vízzel párhuzamosan fut. Itt balra *(NY)* kell fordulni. Ezen szűk 350 m-t kell haladnunk az első kiágazásig jobbra *(É)*. Ekkor, javított talajút kerül a kerekek alá és párhuzamosan haladunk a Kurcával *(később már csak földúton)*. Mire elérjük a következő irányváltást a zsilipnél, elhaladunk a Komün- csatorna torkolata és vízkormányzási műtárgyai mellett, valamint keresztezzük a vasútvonalat *(147-es)*. Kiérve a kijártabb földútba torkolláshoz, balra *(hegyesszögben)* szükséges kanyarodnunk *(DNY)*, távolodóan a vízparttól.

A földút felvezet egy magasabb területre *(Várhát)*. Innen, már jól látható az út bal oldalán *(DK)* az a facsoport, mely a Koszta-tanya telkét mutatja. Az ellenőrzőpont *(7011)*, bent a terület központi részén található az egykor épületek ölelésében lévő kút helyénél. *(A pont QR-kódját beolvasva, érdemes a túra időmérését megszakítani.)*

*(7011 koordinátái: N46 41.339 E20 13.673)*

***2. résztáv:*** */* *Koszta-tanya - Rajt-Cél (Dózsa-ház)/*Továbbindulás előtt, ne feledkezzünk meg az időmérés újraindításáról!

Kiballagva a tanyatelekről, balra *(DNY)* fordulva folytassuk a túrát a vasúti átjáróhoz. Elérve, keljünk is át rajta a város felé, D-DK-i irányba továbbhaladva. Odébb az egyenes földút keresztezi a Komün-csatornát, majd egy szilárd burkolatú útba torkollik. Az aszfalton jobbra *(NY-DNY)* a Tisza töltése a 451-es főút felé haladjunk tovább. A főúton történő átjutás figyelmet és néha, türelmet igényel!

Az út túlsó oldalán a rámpa aljától, kerékpárút védettségében lehet bringázni. A körforgalmat elérve balra *(K)* a város széle felé guruljunk. A lakott területet elérve a Honvéd utcába jutunk, melyet követ a nyomvonal, kettő töréspont mentén. A Kiss Zsigmond utcát a Koszta József Általános Iskola előtt elhaladva érjük el. Itt, kis cikk-cakk beiktatásával, de irányunkat tartva jutunk a Zolnai Károly utcába, mely egész a sportpályák sarkáig vezeti a túrázót. Balra *(K)* fordulva a Hegedűs László utcán végighaladva érjük el a vízpartot. Innen a már ismert Janó György sétány mentén guruljunk a hídig, melyen keljünk is át! A Kurca tulsó oldalán az eddigi irányban továbbhaladva, egy emelkedős részen át jutunk fel a Tóth József utcához. Itt jobbra *(D)*, majd rögtön balra *(K)* fordulva a Hajdú Lajos utcán át érkezünk a főtér *(Kossuth tér)* NY-i szélére a Megyeháza elé. Ez az épület biztosít otthont a Koszta József Múzeumnak is, mely állandó tárlatot működtet Koszta alkotásaiból. *(Amennyiben a kiállítás megtekintése mellett döntünk, célszerű az időmérés megszakításának lehetőségével élni!)*

Továbbhaladva a Kossuth utcán balra *(K)* a tér mellé kell kanyarodni. A körforgalomnál jobbra *(D)* fordulva jutunk a Petőfi utcába, majd a Vásárhelyi út mentén hagyjuk el a város központi részét. Bő kettő kilométerrel odébb, a fénysorompó előtt, a Schweidel József utcára kell kitérni jobbra *(NY-DNY)*, mely a Berekháti városrészben vezet immár és egy kanyarulatot követően ér a Berekhát 25-nél található emlékhelyhez. Ez az út jobb szélén *(DNY)* található Lakos-tanya elnevezéssel és 8022 ellenőrzőpont azonosítóval rendelkezik.

*(8022 koordinátái: N46 37.758 E20 16.209)*

***3. résztáv:*** */* *Lakos-tanya - Kálvária temető és a Koszta síremlék /*A túra útvonalán történő továbbhaladáshoz kövessük az érkezésünkhöz bejárt útvonalat Vásárhelyi útra, az első jobbra *(ÉK)* nyíló utcáig *(Sarló utca)*! Ez átvezet a Temető utca kereszteződésébe. melyből ismét jobbra *(K)* fordulva érjük el Kálvária temető bejáratát. Az ellenőrzőpont *(8008)* a bejárat előtt, jobb oldalon *(D)* található egy fatörzsön.

A Koszta díszsíremlék beljebb érhető el, beballagva a nyomvonal mentén. *(A területen nem szabad kerékpározni!)*

*(8008 koordinátái: N46 38.574 E20 16.330)*

***4. résztáv:*** */* *Kálvária temető és a Koszta síremlék - Zrínyi utca 2. /*Folytatva a túrát, vissza kell mennünk a Temető utca kereszteződésébe. Itt jobbra *(É)* fordulva, követve a nyomvonal iránymutatásait, kis utcák mentén érünk fel a Zrínyi utcába, melynek a távolabbi végén az ÉK-i oldalon található a keresett 8003 azonosítóval rendelkező Zrínyi utca 2. elnevezésű túrapont.

*(8003 koordinátái: N46 39.154 E20 16.046)*

***5. résztáv:*** */* *Zrínyi utca 2. - Rajt-Cél (Dózsa-ház)/*Felnyergelve, a könyvtár épületének D-i oldalán jutunk ki a város főutcájára *(Kossuth L. u.)*, mely kerékpárúton vezet át bennünket a Kurca hídjáig a központon keresztül.

A hídról már láthatjuk is a túra Rajt-Cél pontját a Dózsa-ház falán.

*(001QR koordinátái: N46 39.154 E20 15.191)*

Ellenőrzőpont igazolás megérkezést követően is szükséges!

Feldolgozták: Grecsó Erzsébet, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*